
[bookmark: TextBodyBegin]Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel a Bizottság Törökországról szóló 2025. évi jelentése megállapítja, hogy „a tömegtájékoztatás szabadságának és sokszínűségének feltételei korlátozottan érvényesülnek”; mivel aggályok merültek fel azzal kapcsolatban, hogy külföldi újságírókat tartanak fogva és toloncolnak ki;
B.	mivel az elmúlt években legalább 300 külföldi keresztény lelkészt, misszionáriust és családtagjaikat toloncolták ki Törökországból, és megtagadták az újbóli belépésüket az „N-82” és a „G-87” számú közigazgatási intézkedések alkalmazásával, bizonyítékok, tárgyalás vagy tényleges fellebbezési lehetőség nélkül a nemzetbiztonságra nézve fenyegetőnek minősítve őket;
C.	mivel Kaveh Taherit, az ENSZ Menekültügyi Főbiztosának Hivatala által menekültként elismert független iráni szabadúszó újságírót 2026. január 26-án őrizetbe vették, és deportálás és Iránban politikai üldöztetés vár rá; mivel Nujan Mala Hassan újságírót 2026. január 20-án török határőrök meglőtték és megsebesítették, miközben tüntetésekről számolt be; mivel más újságírókat, köztük a BBC tudósítóját, Mark Lowent már kitoloncolták, másokat pedig letartóztattak és kitoloncolással fenyegettek, például Raphaël Boukandoura francia újságírót;
D.	mivel jelentések szerint a keresztények képezik világszerte a leginkább üldözött vallási csoportot; mivel e tény elismerésének és kezelésének elmulasztása aláássa a vallás vagy meggyőződés szabadságának védelmére irányuló nemzetközi törekvések hitelességét;
E.	mivel számos kapcsolódó ügy van folyamatban az EJEB előtt, többek között a Wiest kontra Törökország ügy;
F.	mivel a Hagia Sophia mecsetté alakítása, keresztény templomok lerombolása és a keresztény közösségekre gyakorolt folyamatos nyomás az alapvető szabadságjogok, többek között a véleménynyilvánítás szabadsága és a vallásszabadság korlátozásának szélesebb körű és módszeres mintáját mutatja;
1.	határozottan elítéli külföldi újságírók és külföldi keresztények megalapozatlan nemzetbiztonsági ürügyekkel és jogszerű eljárás nélkül végrehajtott célzott kiutasítását; sajnálatát fejezi ki a bizonyítékokhoz való hozzáférés és az érdemi bírósági felülvizsgálat hiánya miatt;
2.	megingathatatlan támogatását fejezi ki a keresztények iránt, és megerősíti, hogy a vallás vagy meggyőződés szabadságát – beleértve a vallás egyénileg vagy másokkal közösen történő gyakorlásához, megváltoztatásához vagy kifejezésre juttatásához való jogot – az emberi jogok nemzetközi jogával összhangban teljes mértékben védeni kell, és az állami hatóságok általi megkülönböztetés vagy beavatkozás nélkül fenn kell tartani;
3.	úgy véli, hogy ezekre a célzott kiutasításokra a demokratikus visszacsúszással, az igazságszolgáltatás függetlenségének gyengülésével, az eltérő vélemények büntethetővé nyilvánításával és a civil társadalom elleni támadásokkal tágabb összefüggésben kerül sor;
4.	felszólítja Törökországot, hogy haladéktalanul hagyjon fel a külföldi újságírók gyakran nemzetbiztonsági ürügyekkel történő bírósági és közigazgatási zaklatásának minden formájával; mélységes felháborodását fejezi ki az önkényes letartóztatások és fogva tartások jelentett esetei miatt; felszólítja Törökországot, hogy haladéktalanul állítsa le a Kaveh Taheri és minden más külföldi újságíró elleni kitoloncolási eljárásokat; követeli a Joakim Medin svéd újságíróval és a munkájáért elítélt minden újságíróval szembeni valamennyi bírósági eljárás felfüggesztését;
5.	egyetért a Törökországról szóló 2025. évi jelentésnek az újságírókat és a kritikus hangokat körülvevő korlátozó környezettel kapcsolatos értékelésével;
6.	szolidaritását fejezi ki azokkal a török újságírókkal, akik a számos visszaélés ellenére továbbra is függetlenül tudósítanak; felhívja a Bizottságot a független média támogatásának növelésére;
7.	sürgeti Törökországot, hogy haladéktalanul hagyjon fel az N-82 és a G-87 számú közigazgatási biztonsági kódok használatával, hozzon független bírósági felülvizsgálat tárgyát képező egyedi, indokolással ellátott határozatokat, és tegye lehetővé az önkényesen kiutasított személyek visszatérését;
8.	felhívja az alelnököt/főképviselőt és a Bizottságot, hogy a Törökországgal folytatott politikai párbeszéd során módszeresen vessék fel ezeket az aggályokat, és mérlegeljék célzott intézkedések meghozatalát, amennyiben ezek a visszaélések továbbra is fennállnak;
9.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, a tagállamoknak, valamint Törökország kormányának és parlamentjének.

